b'\n_START_ARTICLE_\nJohannes VII Palaiologos\n_START_PARAGRAPH_\nJohannes VII Palaiologos (1370\xe2\x80\x931408) hallitsi Bysantin keisarina lyhyen ajan vuonna 1390 ja my\xc3\xb6hemmin Manuel II:n hallitsijakumppanina vuosina 1399\xe2\x80\x931402. H\xc3\xa4nen is\xc3\xa4ns\xc3\xa4 oli Andronikos IV Palaiologos._NEWLINE_Vuonna 1390 Johannes kaappasi vallan Johannes V:lt\xc3\xa4, mutta h\xc3\xa4net syrj\xc3\xa4ytettiin vain kuuden kuukauden p\xc3\xa4\xc3\xa4st\xc3\xa4. Johannes V nousi j\xc3\xa4lleen valtaistuimelle osmanien ja Venetsian avustuksella._NEWLINE_Kun Johannes V kuoli vuonna 1391 solmi h\xc3\xa4nen poikansa Manuel II Palaiologos rauhan Johannes VII:n kanssa jotta valtakunta s\xc3\xa4\xc3\xa4styisi sis\xc3\xa4llissodalta. Johannes tunnustaisi Manuelin keisariksi, mutta Manuelin kuollessa Johanneksen pojasta Andronikos V:st\xc3\xa4 tulisi keisari._NEWLINE_Kun turkkilaiset julistivat sodan vuonna 1399, l\xc3\xa4hti Manuel II anomaan apua L\xc3\xa4nsi-Euroopan mailta. H\xc3\xa4n j\xc3\xa4tti Johanneksen valtakunnan hallitsijaksi. Suureksi yll\xc3\xa4tykseksi turkkilaiset ly\xc3\xb6tiin perusteellisesti vuonna 1402 Timur Lenkin ansiosta. Turkkilaiset solmivat heti rauhan Bysantin kanssa ja antoivat takaisin kaikki Euroopan puolella olevat maat, mukaan lukien Thessalonikan kaupungin. Kun Manuel palasi Konstantinopoliin, palautti Johannes hallinnon h\xc3\xa4nelle. Johannes hallitsi t\xc3\xa4m\xc3\xa4n j\xc3\xa4lkeen Thessalonikan kuvern\xc3\xb6\xc3\xb6rin\xc3\xa4 aina kuolemaansa asti vuonna 1408.'